芷珊約您|張敬軒罕談感情事認惡頂 唔易投入愛情遇真愛就退休
由黎芷珊主持的《芷珊約您》,逢星期日晚上9點半翡翠台播映。昨晚(28日)播出一集嘉賓是張敬軒(軒仔),芷珊飛到紐約直擊軒仔的美國站巡唱。
張敬軒自我約束怕輸唔起
巡唱圓滿結束後,芷珊與軒仔進行深度交流。入行廿年的軒仔,大談由當年隻身來港發展到今日成為香港樂壇頂流之一確實不容易,芷珊問軒仔入行多年犧牲了甚麼?軒仔坦言:「一個內地人嚟香港(發展),你會覺得你有咩唔好嘅新聞,會好似變咗一個內地人嘅典範(代表),好多因素令我覺得輸唔起。」軒仔續指為了保持靚聲,連最愛的酒都不敢多喝:「我要Keep住把聲仲唱到以前啲歌,咁呢啲就係平時生活上嘅約束。」
望Share經驗幫後輩搵捷徑
問到未來十年的計劃,軒仔打算將多年來累積到的經驗與後輩分享:「用我哋捱過嘅苦頭去話畀佢哋聽捷徑喺邊度,呢啲係好好嘅傳播(傳承)。」芷珊問到現在的他快樂嗎?軒仔坦言:「快樂呀,行到42歲呢兩年係我人生最好嘅時候,我有自己團隊,無論做演唱會或者拍Youtube都有好反應,自己派嘅歌反應又好好,爸爸媽媽生活又安穩 ,自己想食嘅嘢又食得起,想去嘅地方又去得起,覺得人生好圓滿,但要Keep住落去係唔容易。」
軒仔自認惡頂 生活習慣嚇怕有緣人
芷珊還大膽向軒仔提問大家最想知道的感情事,42歲的軒仔坦言開始有想被人照顧的念頭,芷珊問到有否遇過適合的對象,軒仔想了良久後說:「(呢行)唔係好識到人係真嘅,同埋(我)唔係咁輕易畀人進入到我生命。」他又自認惡頂謂:「譬如有Potential成為情人嘅人,同一班Friend嚟到我屋企,會喺我屋企攞起啲嘢嚟睇睇,但係佢擺唔番啱個位,咁我就會行埋去擺番啱,咁就完咗喇。」芷珊向軒仔嚴刑迫供拍過幾次拖,軒仔說:「拖過一隻、半隻手仔咁啦,我係一個講將來嘅人,但一去到講將來標準就會唔同,我係冇『不如行吓睇吓點先啦』呢一種,我所有嘢都要Well Planned。」
軒仔談父母相處:佢哋嗰種矛盾到依家40幾年都係冇解決
問到有否真正愛過一個人?軒仔不諱言:「我覺得我係愛過,其實父母係影響咗我嘅感情觀,佢哋兩個係南轅北轍,佢哋到依家都係唔夾,我見到我媽嘅痛苦,嗰種矛盾到依家40幾年都係冇解決,佢哋到離開嗰一日都唔會解決得到,我唔可以畀我人生係咁。」軒仔直言如果遇到真愛便會退休:「如果我Commit得佢係我另一半,我會同佢Share人生最後嗰段時間。」
失魂身後事事件凸顯孝順一面 牛仔褲甩色搞到痛失10萬蚊?
節目尾聲,軒仔應芷珊要求爆了一個小秘密!軒仔透露2012年時突然有一天,十隻手指無故變黑,他說:「點洗都洗唔到,仲要係入面黑出嚟,好似中咗毒咁!我係一個有疑病症嘅人,嗰時又有Depression,醫生朋友即刻安排我入私家醫院,所有嘢Check完都係正常。嗰6、7日我係人生第一次覺得,如果我突然間死咗,阿爸阿媽點呢?我打電話畀我身邊嘅人安排好晒啲嘢,之後突然之間發現,嗰排着緊嘅牛仔褲點解摸完之後(對手)愈嚟愈黑嘅?原來係條牛仔褲甩色,一條牛仔褲冇咗我10萬蚊,(為咗呢件事)整咗10萬蚊呀住院!」軒仔續指當時的「身後事」非常誇張:「我打電話畀Johnny Yim(著名音樂人),同佢講要做幾個Project,叫佢幫我編曲,如是者Johnny幫我整咗70首歌,嗰70首歌係舊歌翻唱,我就錄晒。雖然牛仔褲事件已經過咗去,但呢件事好似一個炸彈,如果我突然間走咗,我剩低嘅嘢係唔夠阿爸阿媽過生活。」